28.4.2023
SL
Uradni list Evropske unije
C 149/43 četrtek 20. oktobra 2022
Prizadevanja v vseh sektorjih
53. želi spomniti, da evropska podnebna pravila vključujejo zavezo o olajšanju sektorskih dialogov in partnerstev na področju podnebja z vključujočim in reprezentativnim združevanjem ključnih deležnikov, da bi sektorje spodbudili k pripravi okvirnih prostovoljnih časovnih načrtov in načrtovanju doseganja cilja Unije glede podnebne nevtralnosti do leta 2050; poudarja, da bi lahko ti časovni načrti sektorjem precej pomagali pri načrtovanju potrebnih naložb za prehod na podnebno nevtralno gospodarstvo in bi lahko tudi izboljšali sodelovanje med sektorji pri iskanju podnebno nevtralnih rešitev;
54. poziva vse pogodbenice, naj nujno sprejmejo ukrepe za zmanjšanje emisij metana; pozdravlja svetovno zavezo za metan, ki so jo EU, ZDA in številne druge države podpisale na konferenci COP26, katere cilj je do leta 2030 zmanjšati vse emisije metana, ki so posledica človekove dejavnosti, za 30 % v primerjavi z ravnmi iz leta 2020, kar je prvi korak k 45-odstotnem zmanjšanju, ki ga priporoča UNEP (22); poziva vse podpisnice, naj do leta 2030 zagotovijo vsaj 30-odstotno zmanjšanje emisij metana na svojem ozemlju in sprejmejo nacionalne ukrepe za dosego tega cilja; se zaveda, da približno 60 % svetovnih emisij metana oddajajo viri, kot so kmetijstvo, odlagališča odpadkov, obrati za obdelavo odpadne vode ter proizvodnja in prenos fosilnih goriv po cevovodih; opozarja, da je metan močan toplogredni plin, ki ima v stoletnem obdobju 28-krat večji vpliv na podnebje od CO2, v dvajsetletnem obdobju pa je ta vpliv 80-krat večji; v zvezi s tem poudarja, da so strožji ukrepi za zmanjšanje emisij metana med najbolj stroškovno učinkovitimi načini za zmanjšanje emisij toplogrednih plinov; se zaveda, da so že na voljo številne tehnologije in postopki za zmanjšanje emisij metana na stroškovno učinkovit način, njihovi stroški pa so nizki ali celo negativni; se zaveda, da so emisije metana v kmetijstvu odvisne predvsem od vse večjega števila glav živine in da emisije iz živinoreje, povezane z gnojem in črevesno fermentacijo, predstavljajo približno 32 % antropogenih emisij metana; je v zvezi s tem seznanjen s predlogom za zmanjšanje emisij metana v energetskem sektorju, ki ga je Komisija predstavila decembra 2021; poziva k sprejetju dodatnih zavezujočih zakonodajnih ukrepov za zmanjšanje emisij v drugih sektorjih ter k zavezujočim ciljem Unije za zmanjšanje emisij metana ter k vključitvi metana na seznam onesnaževal, ki jih ureja direktiva o nacionalnih zavezah za zmanjšanje emisij; ponovno poziva, naj se v EU obravnava vprašanje gostote živine, da bi zagotovili ambiciozno zmanjšanje emisij toplogrednih plinov v tem sektorju; ponavlja svoje stališče, da je treba vzorce porabe preusmeriti k bolj zdravi hrani, prehrani in življenjskem slogu, vključno z večjo porabo trajnostno in regionalno pridelanih rastlinskih proizvodov, ter da je treba obravnavati prekomerno porabo mesa in močno predelanih proizvodov;
55.
meni, da trajnostni kmetijski proizvodni modeli zahtevajo določitev svetovnih standardov, pri čemer je treba uporabiti medsektorski in večdisciplinarni pristop „eno zdravje“ (23), da bi zagotovili prehod na trajnostne prehranske sisteme in izpolnili zaveze iz Pariškega sporazuma in Glasgowskega podnebnega pakta;
56. se zaveda, da se bo zaradi podnebnih sprememb povečala odpornost proti antibiotikom, zato poziva pogodbenice, naj sklenejo svetovni dogovor za zmanjšanje uporabe antimikrobikov in boj proti tveganju odpornosti;
57. poudarja, da je prometni sektor edini, v katerem so se emisije na ravni EU od leta 1990 povečale, in da to ni skladno s cilji EU, ki zahtevajo obsežnejše in hitrejše zmanjšanje emisij v vseh sektorjih družbe, tudi v letalstvu in pomorstvu; meni, da bi bilo treba, če želimo zagotoviti skladnost nacionalno določenih prispevkov z zavezami vsega gospodarstva, kakor zahteva Pariški sporazum, pogodbenice močno spodbujati, naj v svoje nacionalno določene prispevke za zmanjšanje emisij v teh sektorjih vključijo tudi emisije iz mednarodnega pomorskega in letalskega prometa ter naj se na mednarodni, regionalni in nacionalni ravni dogovorijo o ukrepih za zmanjšanje emisij v teh sektorjih, med drugim tudi vplivov letalstva, ki niso povezani s CO2, in jih začnejo izvajati; poleg tega opozarja, da morajo biti po navedbah Mednarodne agencije za energijo do leta 2035 vsi novi osebni avtomobili, dani na svetovni trg, brez emisij, da bi do leta 2050 dosegli ničelno stopnjo neto emisij;
58. poudarja, da je treba emisije v pomorskem prometu in letalstvu vključiti v sistem EU za trgovanje z emisijami, ki bi lahko tudi služil kot vzor drugim državam in spodbujal višje svetovne ambicije na mednarodni ravni, tudi v Mednarodni pomorski organizaciji in Mednarodni organizaciji civilnega letalstva; je zaskrbljen zaradi počasnega napredka Mednarodne
(22) (23)
Global Methane Assessment (Globalna ocena metana), UNEP, 2021.
https://www.who.int/health-topics/one-health#tab=tab_1.